P6_TA(2006)0270

EU:n ja Venäjän 17. huippukokous

Euroopan parlamentin päätöslauselma Sotšissa 25. toukokuuta 2006 pidetystä EU:n ja Venäjän huippukokouksesta

Euroopan parlamentti, joka

- ottaa huomioon Euroopan yhteisöjen ja niiden jäsenvaltioiden ja Venäjän federaation kumppanuus- ja yhteistyösopimuksen [1], joka on tullut voimaan 1. joulukuuta 1997 ja jonka voimassaolo päättyy vuonna 2007,

- ottaa huomioon aiemmat päätöslauselmansa Venäjästä ja Tšetšeniasta ja erityisesti 26. helmikuuta 2004 neuvostolle antamansa suosituksen EU:n ja Venäjän suhteista [2] sekä 15. joulukuuta 2004 hyväksytyn päätöslauselmansa Haagissa 25. marraskuuta 2004 pidetystä EU:n ja Venäjän huippukokouksesta [3],

- ottaa huomioon Sotšissa 25. toukokuuta 2006 pidetyn EU:n ja Venäjän 17. huippukokouksen tulokset,

- ottaa huomioon EU:n ja Venäjän ihmisoikeusvuoropuhelun,

- ottaa huomioon Venäjän tämänhetkiset kansainväliset ja eurooppalaiset tehtävät G8-maiden ja Euroopan neuvoston ministerikomitean puheenjohtajana,

- ottaa huomioon työjärjestyksen 103 artiklan 4 kohdan,

A. toteaa, että EU:n ja Venäjän tehostettu yhteistyö ja hyvät naapuruussuhteet ovat keskeisiä tekijöitä koko Euroopan vakauden, turvallisuuden ja hyvinvoinnin kannalta,

B. ottaa huomioon, että molemmat osapuolet korostavat EU:n ja Venäjän strategisen kumppanuuden merkitystä ja pyrkimyksiään jatkaa yhteistyönsä tehostamista Euroopassa ja sen ulkopuolella yhteisten arvojen ja yhteisten etujen pohjalta, erityisesti demokratian, oikeusvaltioperiaatteen ja ihmisoikeuksien kunnioittamisen pohjalta,

C. ottaa huomioon, että EU ja Venäjä päättivät Pietarissa toukokuussa 2003 pidetyssä huippukokouksessa hyväksyä neljä yhteistä aluetta ja täydensivät näin ollen kaksi vuotta aikaisemmin hyväksyttyä yhteistä taloudellista aluetta vapauden, oikeuden ja turvallisuuden alueella, ulkoisen turvallisuuden alueella sekä tutkimuksen, koulutuksen ja kulttuuriasioiden alueella, ottaa huomioon, että molemmat osapuolet arvioivat neljän "yhteisen alueen" toteuttamisessa tähän mennessä saavutettua edistystä,

D. katsoo, että etenkin energia-alan suhteita on tehostettava edelleen avoimuuden, alan paremman hallinnan, energiahuollon luotettavuuden, toimitusvaihtoehtojen syrjimättömän käytön ja jatkoinvestoinneille suotuisampien olosuhteiden mukaisesti,

E. ottaa huomioon, että EU on viimeisimmän laajentumisensa jälkeen täysin sitoutunut pitämään Euroopan naapuruuspolitiikan täytäntöönpanoa yhtenä ulkoisten toimiensa tärkeimpänä tavoitteena, mikä merkitsee myös tiiviimpää osallistumista Transnistrian ja Etelä-Kaukasian konfliktien ratkaisemiseen, katsoo, että EU:lla ja Venäjällä on yhteinen vastuu rauhanomaisten ratkaisujen löytämisestä niiden välittömillä lähialueilla esiintyviin konflikteihin,

F. ottaa huomioon, että demokratian heikentyminen Venäjällä, valtion entistä tiukempi tiedotusvälineisiin kohdistama valvonta, kansalaisjärjestöjen toimintaedellytysten huonontuminen, oikeuslaitokseen kohdistetun poliittisen valvonnan lisääntyminen, poliittisen opposition jatkuvasti vaikeutuvat toimintaolot ja muut toimet, jotka ovat merkittävästi lisänneet Kremlin valtaa, ovat jatkuvia ja kasvavia huolenaiheita,

G. katsoo, että yhteistyötä olisi lisättävä demokratian, turvallisuuden ja vakauden lujittamiseksi yhteisissä naapurimaissa ja erityisesti toteuttamalla yhteisiä toimia demokratian ja perusoikeuksien kunnioittamisen vakiinnuttamiseksi Valko-Venäjällä,

H. ottaa huomioon, että Venäjän federaatio on vastannut toukokuusta 2006 lähtien Euroopan neuvoston ministerikomitean kiertävästä puheenjohtajuudesta; ottaa huomioon, että ulkoministeri Sergei Lavrovin mukaan Venäjän puheenjohtajakauden ensisijaisena tavoitteena on vahvistaa ihmisoikeuksien kansallisia suojamekanismeja, kehittää ihmisoikeuskasvatusta ja parantaa kansallisten vähemmistöjen oikeuksia;

1. korostaa, että kehitettäessä kaikkia neljää yhteistä aluetta on tärkeää vahvistaa ja tehostaa Euroopan unionin ja Venäjän federaation kumppanuutta keskinäisen riippuvuuden ja yhteisten etujen pohjalta, mutta katsoo, että nykyinen Venäjän-kumppanuus on pikemminkin pragmaattinen kuin strateginen, koska se ilmentää ensisijaisesti yhteisiä taloudellisia etuja eikä niinkään merkittäviä tuloksia ihmisoikeus- ja oikeusvaltiokysymyksissä;

2. pitää myönteisenä yhteisen talousalueen kehittämistä koskevaa toimintaa, jonka keskeisenä tavoitteena on poistaa kaupan ja investointien esteitä ja edistää uudistuksia ja kilpailukykyä syrjimättömyyden, avoimuuden ja hyvän hallinnon periaatteiden pohjalta, mutta pitää valitettavana, ettei ole juurikaan edistytty kolmen muun yhteisen alueen toimintasuunnitelmien käytännön toteutuksessa;

3. vaatii komissiota antamaan viipymättä ja avoimesti täyden selityksen politiikastaan, mitä tulee Venäjän liittymiseen Maailman kauppajärjestöön, ottaen huomioon kaikki neuvottelujen kohteena olevat alat ja sektorit;

4. vaatii komissiota tutkimaan nykyisiä tapauksia, joissa Venäjän viranomaiset ovat syyllistyneet maataloustuotteiden kaupassa syrjintään EU:n jäsenvaltioita, kuten Puolaa, mutta myös yhteisiä naapurivaltioita, kuten Moldovaa ja Georgiaa, kohtaan;

5. korostaa energiayhteistyön strategista merkitystä ja tarvetta vahvistaa EU:n ja Venäjän energiasuhteita; pitää siksi valitettavana, että huippukokouksessa ei päästy sopimukseen näistä asioista, ja korostaa jatkoneuvotteluja ajatellen keskinäisen riippuvuuden ja avoimuuden periaatetta sekä vastavuoroisuuden merkitystä markkinoille pääsyssä ja infrastruktuuri- ja investointikysymyksissä ja että on pyrittävä välttämään harvojen toimijoiden markkinajärjestelyjä ja monipuolistamaan Euroopan unionin energiahuoltoa; kehottaa Venäjää ratifioimaan energiaperuskirjan ja tehostamaan yhteistyötä energian säästämisen ja uusiutuvan energian alalla;

6. pitää myönteisenä viisumi- ja takaisinottoasioissa allekirjoitettuja sopimuksia, joiden tavoitteena on yksinkertaistaa tiettyjen kansalaisryhmien matkustamiseen sovellettavia viisumirajoituksia ja helpottaa Venäjän alueelta EU:hun laittomasti tulevien maahanmuuttajien palauttamista;

7. korostaa, että Venäjän kanssa on tehtävä yhteistyötä, koska se on välttämätön strateginen kumppani rauhan, vakauden ja turvallisuuden luomisessa ja kansainvälisen terrorismin ja väkivaltaisten ääriliikkeiden torjumisessa ja ratkaistaessa laajan turvallisuuden kysymyksiä kuten ympäristö- ja ydinuhkia, huumeita, aseja ihmiskauppaa sekä rajat ylittävää järjestäytynyttä rikollisuutta koskevia kysymyksiä Euroopan turvallisuusja yhteistyöjärjestössä (Etyj) ja muilla kansainvälisillä foorumeilla;

8. pitää myönteisenä sopimusta, jonka nojalla komissio myöntää 20 miljoonaa euroa Pohjois-Kaukasian yhteiskunnalliseen ja taloudelliseen elvyttämiseen, ja katsoo se olevan lisäosoitus EU:n ja Venäjän halukkuudesta tehdä yhteistyötä kyseisellä alueella;

9. tukee kummankin osapuolen yhdessä toteuttamia toimia käytännön yhteistyön tehostamiseksi kriisinhallinnassa ja korostaa yhteistyön merkitystä myös monenvälisten ydinsulkumekanismien vahvistamisessa;

10. pitää myönteisenä, että tuleva puheenjohtajavaltio Suomi on ehdottanut pohjoisen ulottuvuuden asettamista puheenjohtajakautensa ohjelman etusijalle; tähdentää, että tämä voi olla merkittävä välineEU:n ja Venäjän kumppanuuden tehostamiseksi ja että sitä varten on laadittava konkreettisia ehdotuksia ja hankkeita huolehtien tarvittavasta rahoituksesta;

11. pitää valitettavana, että ulkoista turvallisuutta koskevan yhteisen alueen osalta ei saavutettu edistystä Transnistrian ja Etelä-Kaukasuksen selkkauksen ratkaisemiseksi, Tšetšenian tilanne ei ole todellisuudessa parantunut ja Venäjän puolella ei oltu valmiita painostamaan Valko-Venäjää aidon demokratiaprosessin käynnistämiseen;

Ihmisoikeusvuoropuhelu

12. pitää tärkeänä EU:n ja Venäjän yhteistyön ja kumppanuuden toimivuuden parantamiseksi käynnistettyjä vuoropuheluita ja korostaa varsinkin tarkoituksenmukaisen ihmisoikeusvuoropuhelun välttämättömyyttä;

13. kehottaa lisäksi tässä yhteydessä myös Venäjän hallitusta osallistumaan EU:n ja Venäjän ihmisoikeuskuulemisiin olennaisena osana EU:n ja Venäjän kumppanuutta ja sallimaan kotimaisten ja kansainvälisten ihmisoikeusjärjestöjen ja valtiosta riippumattomien organisaatioiden vapaan toiminnan maassa;

14. panee merkille puheenjohtajavaltio Itävallan antaman julistuksen maaliskuussa 2006 pidetyn EU:n ja Venäjän välisen, ihmisoikeuksia koskevan kuulemistilaisuuden tuloksista; pitää tässä yhteydessä tervetulleena puheenjohtajavaltio Itävallan päätöstä käynnistää tutkimukset Tšetšeniassa todetuista katoamis- ja kidutustapauksista;

15. kehottaa Venäjän federaatiota, joka on Euroopan neuvoston jäsen, parantamaan vankien oloja ja poistamaan asianajajien kokemat vaikeudet heidän pyrkiessään tapaamaan joitakin vankeja; huomauttaa, että Venäjän rikoslain mukaan vangit olisi sijoitettava vankiloihin, jotka sijaitsevat joko lähellä heidän asuinpaikkaansa tai lähellä oikeudenkäynnin pitopaikkaa, mistä esimerkkinä ovat vangit Mihail Hodorovski ja Platon Lebedev;

16. kehottaa osapuolia antamaan ihmisoikeusvuoropuhelulle suuremman painoarvon kumppanuus- ja yhteistyösopimuksen voimassaolon päättymisen jälkeen alkavassa uudessa sopimuksessa ja tekemään siitä rakentavan ja avoimen välineen yhteisen ihmisoikeuspolitiikan aikaansaamiseen;

17. toivoo, että nykyistä kumppanuus- ja yhteistyösopimusta, jonka voimassaolo päättyy vuonna 2007 ja jossa myös keskitytään ihmisoikeuksiin ja kansalaisvapauksiin, käytetään uuden kumppanuus- ja yhteistyösopimuksena pohjana, ja pitää myönteisenä huippukokouksessa saavutettua yhteisymmärrystä siitä, että nykyinen kumppanuus- ja yhteistyösopimus pidetään voimassa uuden sopimuksen voimaantuloon saakka;

18. kehottaa Venäjän hallitusta hoitamaan vastuunsa G8:n ja Euroopan neuvoston ministerikomitean puheenjohtajana, jotta saavutetaan konkreettisia tuloksia avoimien ja luotettavien taloussuhteiden kehittämisessä, vakauden, turvallisuuden ja demokratian vakiinnuttamisessa sekä ihmisoikeuksien kunnioittamisessa;

*

* *

19. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, Venäjän federaation presidentille ja parlamentille, Etyjille sekä Euroopan neuvostolle.

[1] EYVL L 327, 28.11.1997, s. 1.

[2] EUVL C 98 E, 23.4.2004, s. 182.

[3] EUVL C 226 E, 15.9.2005, s. 224.

--------------------------------------------------